text: Mullu enne jõule kinnitas Eesti valitsus kaitseministeeriumi ja kaitseväe loodud veteranipoliitika. Sõnad kõlavad selles kaunilt, kuid kas «riigi ja ühiskonna ulatuslik tugi» ja «terviklik meetmete kogum», mida dokument lubab, ka tegelikult abivajajani jõuab? Avalikkuse laiem teavitamine, mis on üks veteranipoliitika eesmärkidest, on igati õilis, ent kuitahes uhkete esinejatega kontserdid, selgitavad trükised ja tasemel riigikaitseõpetus muutuvad mõttetuks, kui teise käega saetakse istumisalune oks maha.